“O‘ZBEKISTON TEMIR YO‘LLARI” DAVLAT-AKSIYADORLIK KOMPANIYASINI BOShQARIShNI TAShKIL ETIShNI YaNADA TAKOMILLAShTIRISh TO‘G‘RISIDA

Vazirlar Mahkamasi O‘zbekiston Respublikasi Prezidentining “Temir yo‘l transportini monopoliyadan chiqarish va aksiyalashtirish chora-tadbirlari to‘g‘risida” 2001-yil 2-martdagi PF-2815-son Farmoniga muvofiq temir yo‘l transporti sohasida iqtisodiy islohotlarni chuqurlashtirish, xususiylashtirish va raqobat muhitini shakllantirish jarayoni izchil amalga oshirilayotganligini qayd etadi.
 “O‘zbekiston temir yo‘llari” davlat-aksiyadorlik kompaniyasi tizimida yo‘lovchilarni tashish bo‘yicha “O‘ztemiryo‘lyo‘lovchi”, yuklarni konteynyerlarda tashish bo‘yicha “O‘ztemiryo‘lkonteyner” va refrijerator vagonlarida tashish bo‘yicha “Yo‘lreftrans”, yo‘lovchi tashish vagonlari va yuk vagonlarini ta’mirlash korxonalari aksiyalashtirildi. Yuk va yo‘lovchilar tashish jarayoni bilan bevosita bog‘liq bo‘lmagan xo‘jalik jamiyatlarining ustav fondlaridagi davlat ulushlari to‘liq sotildi.
 Temir yo‘l transportini boshqarishda funksional va hududiy yondashuvlarning o‘zaro yaqin aloqasini ta’minlaydigan mintaqaviy temir yo‘l uzellari barpo etildi. Harakatdagi tarkib ta’minoti, uni ta’mirlash va unga texnik xizmat ko‘rsatish tizimi takomillashtirildi va uning bazasi mustahkamlandi.
 Ayni vaqtda yuk va yo‘lovchilar tashiydigan, yo‘lovchilarga xizmat ko‘rsatuvchi va xizmatlar ko‘rsatadigan korxonalar va tashkilotlarni xususiylashtirish sust amalga oshirilmoqda. Xorijiy investorlar xususiylashtirish jarayoniga yetarlicha faol jalb etilmayapti. Transport xizmatlari bozorida raqobat muhiti hanuzgacha shakllanmagan. Iqtisodiyotni erkinlashtirish va isloh qilishning hozirgi bosqichi talablariga muvofiq temir yo‘l transportini boshqarish tizimini yanada takomillashtirish va maqbullashtirish talab etiladi. 
 O‘zbekiston Respublikasi Prezidentining “Xo‘jalik boshqaruvi organlari tizimini takomillashtirish to‘g‘risida” 2003-yil 22-dekabrdagi PF-3366-son Farmonini bajarish yuzasidan hamda xususiylashtirish, monopoliyadan chiqarish jarayonlarini chuqurlashtirish va transport xizmatlari bozorida raqobat muhitini shakllantirish, yuk va yo‘lovchilar tashish bo‘yicha xizmatlar darajasini va sifatini oshirish, temir yo‘l transportini boshqarish tuzilmasini maqbullashtirish maqsadida Vazirlar Mahkamasi qaror qiladi:
 1. “O‘zbekiston temir yo‘llari” davlat-aksiyadorlik kompaniyasi temir yo‘l transporti sohasida iqtisodiy islohotlarni chuqurlashtirish bo‘yicha qabul qilingan dasturga muvofiq monopoliyadan chiqarish, xususiylashtirishni chuqurlashtirish va transport xizmatlari bozorida raqobat muhitini shakllantirish, tashuvlar jarayonini bevosita ta’minlovchi, yuk va yo‘lovchilar tashishda xizmatlar ko‘rsatuvchi, tarmoq korxonalari va tashkilotlariga xizmat ko‘rsatuvchi korxonalar funksiyalarini aniq taqsimlash, bozor prinsiplari va mexanizmlarini boshqarish va xo‘jalik yuritish tizimiga keng joriy etish chora-tadbirlarining izchil amalga oshirilishini ta’minlasin.
 2. O‘zbekiston Respublikasi Davlat mulki qo‘mitasi “O‘zbekiston temir yo‘llari” davlat-aksiyadorlik kompaniyasi bilan birgalikda:
 “O‘zbekiston temir yo‘llari” davlat-aksiyadorlik kompaniyasi tizimiga kiradigan korxonalar va tashkilotlarni aksiyalashtirish va xususiylashtirish, shu jumladan xususiy mulk etib sotish borasida Vazirlar Mahkamasining 2001-yil 3-martdagi 108-son qarorida belgilangan hamda 2003-2004-yillarda korxonalarni davlat tasarrufidan chiqarish va xususiylashtirish dasturida tasdiqlangan topshiriqlarning so‘zsiz bajarilishini ta’minlasin;
 ikki oy muddatda Vazirlar Mahkamasiga xususiylashtirish jarayonini yanada chuqurlashtirish, xususiylashtiriladigan va xususiy mulk etib sotiladigan korxonalar, eng avvalo, yo‘lovchilarga xizmatlar ko‘rsatish bilan bog‘liq bo‘lgan temir yo‘l vokzallari sonini ko‘paytirish va doirasini kengaytirish, shuningdek xususiylashtirish jarayoniga xorijiy investorlarni jalb etish bo‘yicha aniq takliflar kiritsin. 
 4. Quyidagilar “O‘zbekiston temir yo‘llari” davlat-aksiyadorlik kompaniyasining asosiy vazifalari etib belgilansin:
 temir yo‘l transportining barqaror va samarali ishlashini, tashishlar xavfsizligini ta’minlash, ko‘rsatilayotgan transport xizmatlari sifatini oshirish;
 moddiy-texnik bazani mustahkamlash, temir yo‘llar tarmog‘ini yanada rivojlantirish va ularning xizmat ko‘rsatish imkoniyatini oshirish, ilg‘or texnologiyalarni va menejmentning zamonaviy metodlarini keng joriy etish;
 harakatdagi tarkib, yo‘l xo‘jaligi, energiya ta’minoti, signalizatsiya va aloqa tizimini zamonaviylashtirish va takomillashtirishga, shuningdek tarmoq sanoat korxonalarini texnologiya jihatidan qayta jihozlashga xorijiy investitsiyalarni keng jalb qilish;
 marketing tadqiqotlarini tashkil etish, kompaniya korxonalariga axborot xizmatlari ko‘rsatish hamda ichki va tashqi bozorda ularning raqobatbardoshliligini oshirish masalalarini hal etishda ko‘maklashish;
 kadrlar tayyorlash, qayta tayyorlash va ularning malakasini oshirishni tashkil qilish.
 5. Quyidagilarga: 
 aksiyadorlar umumiy yig‘ilishi va kuzatuv kengashi funksiyasini bajaruvchi Kompaniya kengashiga “O‘zbekiston temir yo‘llari” davlat-aksiyadorlik kompaniyasining tashkiliy tuzilmasiga boshqaruv xodimlarining belgilangan soni doirasida o‘zgartirishlar kiritish;
 “O‘zbekiston temir yo‘llari” davlat-aksiyadorlik kompaniyasi boshqaruvi raisiga, zarurat bo‘lganda, kompaniyaning ijro etuvchi apparati tuzilmasiga, mintaqaviy temir yo‘l uzellarining tashkiliy va namunaviy tuzilmalariga boshqaruv xodimlarining belgilangan soni doirasida o‘zgartirishlar kiritish huquqi berilsin. 
 6. “O‘zbekiston temir yo‘llari” davlat-aksiyadorlik kompaniyasi Kengashi bir oy muddatda yangi tahrirdagi ustavni tasdiqlasin va uni davlat ro‘yxatidan o‘tkazish uchun O‘zbekiston Respublikasi Adliya vazirligiga taqdim etsin.
 7. O‘zbekiston Respublikasi Hukumatining 5-ilovaga muvofiq ayrim qarorlariga o‘zgartirishlar kiritilsin.
 8. Mazkur qarorning bajarilishini nazorat qilish O‘zbekiston Respublikasining Bosh vaziri Sh.M. Mirziyoyev zimmasiga yuklansin.
 1. Vazirlar Mahkamasining “O‘zbekiston temir yo‘llari” davlat-aksiyadorlik kompaniyasini boshqarishni tashkil etishni takomillashtirish to‘g‘risida” 2001-yil 3-martdagi 108-son qarorida:
 a) 1-band va 1a-ilova o‘z kuchini yo‘qotgan deb hisoblansin;
 b) 4-bandning beshinchi xatboshidan “Dorreftrans” va “O‘ztemiryo‘lkonteyner” so‘zlari chiqarib tashlansin;
 3. O‘zbekiston Respublikasi Vazirlar Mahkamasining “Davlat va xo‘jalik boshqaruvi respublika organlari boshqaruv xodimlari sonini maqbullashtirish va qisqartirish to‘g‘risida” 2004-yil 5-yanvardagi 1-son qaroriga 3-ilovaning 17-pozitsiyasida: 
 uchinchi ustundagi “2434” va “2270” raqamlari tegishli ravishda “2581” va “2417” raqamlari bilan almashtirilsin;
 beshinchi ustundagi “1920” va “1800” raqamlari tegishli ravishda “2067” va “1947” raqamlari bilan almashtirilsin.